ROBINS ร่วง 3% โบรกฯหั่นเป้าเหลือ 65 บ. พ่วงลดคำแนะนำเหลือ “ถือ” มองผลงานโตช้า-แข่งขันสูง
ROBINS ร่วง 3% โบรกฯหั่นเป้าเหลือ 65 บ. พ่วงลดคำแนะนำเหลือ "ถือ" มองผลงานโตช้า-แข่งขันสูง โดย ณ เวลา 10.33 น. อยู่ที่ระดับ 61 บาท ลบ 1.75 บาท หรือ 2.79% สูงสุดที่ระดับ 63 บาท ต่ำสุดที่ระดับ 60.75 บาท ด้วยมูลค่าการซื้อขาย 149.12 ล้านบาท
15 มี.ค. 2562

ผู้สื่อข่าวรายงานว่า ราคาหุ้น บริษัท โรบินสัน จำกัด (มหาชน) หรือ ROBINS ณ เวลา 10.33 น. อยู่ที่ระดับ 61 บาท ลบ 1.75 บาท หรือ 2.79% สูงสุดที่ระดับ 63 บาท ต่ำสุดที่ระดับ 60.75 บาท ด้วยมูลค่าการซื้อขาย 149.12 ล้านบาท

ด้านนักวิเคราะห์ บล.เคทีบี (ประเทศไทย) ปรับคำแนะนำลงเป็น “ถือ” จากเดิม “ซื้อ” และปรับราคาเป้าหมายลงเป็น 65 บาท อิง DCF (WACC 8%, Terminal Growth 2.5%) ซึ่งใกล้เคียงกับ PER ที่ 23 เท่า เท่ากับค่าเฉลี่ยย้อนหลัง 5 ปี
ทั้งนี้ราคาหุ้นของ ROBINS ค่อนข้าง underperform ตลาดอยู่แล้ว จากการที่มีการขยายสาขาค่อนข้างน้อย ปัจจุบันซื้อขายอยู่ที่ PER   22 เท่าใกล้เคียงค่าเฉลี่ย อย่างไรก็ตาม คาดว่าราคาหุ้นยังถูกกดดันต่อไปจากการเติบโตที่ค่อนข้างต่ำ
ทั้งนี้ ปรับกำไรปี 2562 ลง 10% โดยปรับ SSSG ปี 2562 ลงจากเดิม 1.3% เหลือ 0.8% เป็นผลจากการประชุมนักวิเคราะห์เมื่อวานนี้ 14 มี.ค. ซึ่งมีโทนเป็นลบ  โดย ROBINS ตั้งเป้าปี 2562 เติบโตน้อยจากการแข่งขันที่รุนแรง โดยรายได้รวมปี 2562 ขยายตัวใกล้เคียง GDP  ขณะที่ SSSG ตั้งเป้าขยายตัวต่ำ 0-1% จากการแข่งขันที่รุนแรงในธุรกิจค้าปลีก ทำให้คาดว่า ROBINS จะมีกำไรสุทธิปี 2562 ที่ 3.1 พันล้านบาท (เพิ่มขึ้น 6.1%จากปีก่อน) คาดว่าราคาหุ้นยังถูกกดดันต่อไปจากการเติบโตที่ค่อนข้างต่ำ